ಕನ್ನಡ ಕಲಿಕೆ: ಅಂಕ ಆಧಾರಿತವಾಗಬೇಕು ಪ್ರಸಕ್ತ ನವೆಂಬರ್ ತಿಂಗಳಿನಿಂದ ಮೊದಲುಗೊಂಡು 2021ರ ಅಕ್ಟೋಬರ್ ಅಂತ್ಯದವರೆಗೆ ಕನ್ನಡ ಕಾಯಕ ವರ್ಷಾಚರಣೆಯನ್ನು ಮಾಡುವುದಾಗಿ ಮುಖ್ಯಮಂತ್ರಿ ಬಿ.ಎಸ್.ಯಡಿಯೂರಪ್ಪ ಘೋಷಿಸಿದ್ದಾರೆ ಪ್ರ.ವಾ., ನ. 2. ಕರ್ನಾಟಕದ ಮುಖ್ಯಮಂತ್ರಿಯಾಗಿ ಅವರ ಜವಾಬ್ದಾರಿಯುತವಾದ ಈ ಮಾತುಗಳು ಕನ್ನಡಿಗರಿಗೆ ಸಂತಸ ತರುವಂತಹವು. ಆದರೆ ಶೈಕ್ಷಣಿಕ ಕ್ಷೇತ್ರದಲ್ಲಿ ಹಂತಹಂತವಾಗಿ ಅವಜ್ಞೆಗೆ ಒಳಗಾಗುತ್ತಿರುವ ಕನ್ನಡವು ಇನ್ನಷ್ಟು ತೆರೆಮರೆಗೆ ಸರಿಯುವ ಕಾಲ ದೂರ ಉಳಿದಿಲ್ಲ. ಆದ್ದರಿಂದ ಮುಖ್ಯಮಂತ್ರಿಯವರು ರಾಜ್ಯದ ಎಲ್ಲಾ ಪ್ರಾಥಮಿಕ, ಮಾಧ್ಯಮಿಕ, ಪ್ರೌಢ, ಉನ್ನತ ಶಿಕ್ಷಣ ಕ್ರಮದಲ್ಲಿ ಕನ್ನಡವನ್ನು ಅಂಕ ಆಧಾರಿತವಾದ ಒಂದು ಭಾಷಾ ವಿಷಯವನ್ನಾಗಿ ಕಡ್ಡಾಯಗೊಳಿಸುವ ತೀರ್ಮಾನ ಕೈಗೊಳ್ಳಬೇಕು. ಇದರಿಂದ ಕನ್ನಡ ಭಾಷೆಯೊಂದಿಗೆ ಕರ್ನಾಟಕ ಜನಸಮುದಾಯ ಹಾಗೂ ವೈವಿಧ್ಯಮಯ ನೆಲಮೂಲ ಸಂಸ್ಕೃತಿಯನ್ನು ವಿದ್ಯಾರ್ಥಿಗಳು ಕಾಳಜಿಯಿಂದ ಅರ್ಥಮಾಡಿಕೊಳ್ಳಲು ಸಾಧ್ಯವಾಗುತ್ತದೆ. ಸಂಪತ್ ಬೆಟ್ಟಗೆರೆ, ಮೂಡಿಗೆರೆ